In nomine sancte et individue Trinitatis, amen. Philippus, Dei gratia Francorum rex. Noverint universi, presentes pariter et futuri, quod nos concessimus dilectis et fidelibus nostris B., comitisse Campanie, Guidoni Gasteble et Henrico de Malo-Nido, quod nos non poterimus aliquam villam novam facere, neque societatem alicujus capere infra hos terminos, scilicet a Dymonte usque Malleium-Regis, et inde usque ad Fontes juxta Saliniacum; et inde usque ad Voisinas, et inde usque ad Thoreniacum, et inde sicut Aqua Oreuse decurrit usque ad Yonam, exceptis tamen illis que ibi erant ea die qua presens carta fuit facta. Volumus, autem, et pagina presenti decernimus, ut carta illa quam canonici Senonenses a nobis habent super societatem de Thoreniaco, nullius de cetero valoris sit aut momenti. Hec autem supradicta ipsis et eorum heredibus concedimus, salvo jure alieno, et salvo jure nostro quod habemus in villis capitulorum et ecclesiarum, ratione regalium. Propter hoc, autem, ipsi dederunt nobis mille libras parisiensis monete. Quod ut ratum, etc. Actum, apud Fontem-Bliaudi, anno Mº CCº septimo, etc.